b'\n_START_ARTICLE_\nKrstionica\n_START_PARAGRAPH_\nKrstionica ili baptisterij izvorno je krsni zdenac, to jest mali bazen u kojem su se obavljala kr\xc5\xa1tenja._NEWLINE_Postoje ostaci takvih krstionica iz 4. stolje\xc4\x87a, a obi\xc4\x8dno su imale kri\xc5\xbeni tlocrt s dva niza stuba kojima se silazilo u krstionicu i iz nje izlazilo. Prve krstionice razvile su se iz \xc5\xbeidovskih bazena za obredno pranje, o kojima na Bliskom istoku postoje arheolo\xc5\xa1ki dokazi barem iz 1. stolje\xc4\x87a. Postoje naznake da su takve krstionice postojale ve\xc4\x87 u samim po\xc4\x8decima kr\xc5\xa1\xc4\x87anstva._NEWLINE_Kasnije, u kr\xc5\xa1\xc4\x87anskom graditeljstvu od 4. do 14. stolje\xc4\x87a naziv \xe2\x80\x9ekrstionica\xe2\x80\x9c ozna\xc4\x8davat \xc4\x87e i posebnu gra\xc4\x91evinu vezanu uz biskupsku crkvu, a namijenjenu obredu kr\xc5\xa1tenja. Redovito kru\xc5\xbena ili poligonalna tlocrta s udubljenim bazenom za uranjanje, poslije samo za polijevanje kr\xc5\xa1tenika. Rani primjer pomi\xc4\x8dnog bazena krstionice je Vi\xc5\xa1eslavova krstionica iz Nina, s po\xc4\x8detka 9. stolje\xc4\x87a._NEWLINE_Od 12. stolje\xc4\x87a i u svim \xc5\xbeupnim crkvama grade se kamene ili metalne posude, \xc4\x8desto na jednoj nozi ili postolju (\xc5\xa1koljka) koje zamjenjuju bazen; smje\xc5\xa1tena u brodu, kapeli ili sakristiji crkve._NEWLINE_Dana\xc5\xa1nje liturgijsko zakonodavstvo predvi\xc4\x91a da krstionica bude posebna kapela u crkvi da zajednica mo\xc5\xbee aktivno sudjelovati u obredu.'